***Slovenský jazyk 8. ročník***

***Pondelok 11. 1. 2021***

***Prepíš diktát a vypíš z neho podstatné mená mužského rodu***

Kobylka a býček sa vybrali do sveta. Spojila ich spoločná túžba po blahobyte. Veď v mnohých krajinách je prebytok všetkého, a tak si tam ľahko nájdu príbytok, mysleli si. Hnala ich túžba po bydle, pretože na bystrických lúkach často museli bývať pod holým nebom. Veď nie sú predsa zbytočný dobytok, ktorý len prežúva byliny. Opustili lúku pod starobylým hradom a pobrali sa po horách a dolinách smerom na Bytču. Že majú ísť týmto smerom, im poradil starý havran, ktorý si prekvapujúco urobil bydlo na bidielku v starom kuríne, do ktorého sa kobylka a býček nezmestili. V havraňom príbytku by sa možno pre nich našlo miesto, keby ho neboli neznáme ľudské bytosti zapratali starým nábytkom.

***Utorok 12.1. 2021***

***Prepíš diktát a vypíš z neho podstatné mená ženského rodu***

Na babkinej sukni je už veľa záplat. Nepríjemný silný dážď narobil ľuďom veľké starosti. Bratových kamarátov sme ponúkli makovými buchtami a kozím mliekom. Mládenci prišli domov veselí a rozjarení. Evina tvár žiarila veselým úsmevom. S obdivom pozorovali plynulý motýlí let. Bol biely ako krieda.

***Streda 13.1. 2021***

***Prepíš diktát a vypíš z neho podstatné mená stredného rodu***

V júli sa opäť pokazilo počasie. Poprchával chladný sychravý dážď, akoby sa schyľovalo k jeseni. Z úkrytu pod stromom bolo vidieť, ako úchytkom zasvitlo slnko. Ožiarilo na chvíľu práve sa rozvíjajúce zlatožlté vety. Onedlho navôkol osirelo a zívalo prázdnotou. Ani neďaleká húšťava sa už neozývala hlasmi vtáčích hrdielok. Ťažkých mrakov pribúdalo. Viseli nad nimi ako hrozba. Poberieme sa aj my do teplej izbičky so sipiacim samovarom a zahrejeme sa horúcim čajom.

***Štvrtok 14.1. 2021***

***Prepíš diktát a vypíš z neho číslovky***

S päťdesiatimi eurami sa vybral do mesta. Pozval svojich ôsmich priateľov na oslavu svojich dvadsiatych prvých narodenín. Gól dostali už v prvých minútach zápasu, avšak gól dali až v posledných ôsmich minútach. Jedni vraveli, že bude dobre, druhí, že nie. K siedmym narodeninám dostal bicykel.

***Piatok 15. 1. 2021***

***Prepíš diktát a vypíš z neho zámená***

Za oných čias sa žilo ťažko. S mojimi rodičmi sme vstávali už za úsvitu a všetci spolu i s naším jediným koníkom sme sa vybrali na pole. Kráčali sme po všelijakých hrboľatých cestách-necestách. Potom sme pracovali až do obeda. Po skromnom obede som si trocha pospal, ostatní išli sami bezo mňa až pod samý kopec k prameňu občerstviť sa vodou. Keď slnko trochu oslablo, znova sme sa pustili do práce. K večeru všetkých zmáhala únava. Takíto unavení sme sa za súmraku vracali domov.